b'\n_START_ARTICLE_\nJohan Alho\n_START_SECTION_\nPelaajaura\n_START_PARAGRAPH_\nAlho edusti aluksi Ty\xc3\xb6v\xc3\xa4en Urheiluliittoon kuuluvaa helsinkil\xc3\xa4ist\xc3\xa4 T\xc3\xb6\xc3\xb6l\xc3\xb6n Vesaa, jonka joukkueessa h\xc3\xa4n voitti TUL:n mestaruuden vuonna 1930. Vuotta my\xc3\xb6hemmin Alho valittiin Ty\xc3\xb6v\xc3\xa4en Urheiluliiton jalkapallojoukkueeseen Wienin ty\xc3\xb6l\xc3\xa4isolympialaisiin. Kisojen j\xc3\xa4lkeen h\xc3\xa4n loikkasi porvarilliseen Helsingin Jalkapalloklubiin yhdess\xc3\xa4 Valdemar Virtasen ja Kurt Weckstr\xc3\xb6min kanssa._NEWLINE_Alho pelasi T\xc3\xb6\xc3\xb6l\xc3\xb6n Vesassa my\xc3\xb6s j\xc3\xa4\xc3\xa4palloa, jossa h\xc3\xa4n voitti TUL:n mestaruuden vuonna 1929.\n_START_SECTION_\nErotuomarina\n_START_PARAGRAPH_\nPelaajauransa j\xc3\xa4lkeen Alho toimi FIFA-erotuomarina vuosina 1941\xe2\x80\x931956 ja 1958\xe2\x80\x931961. H\xc3\xa4n tuomitsi yhteens\xc3\xa4 11 A-maaottelua, joihin kuului muun muassa Tampereella pelattu Helsingin kes\xc3\xa4olympialaisten ensimm\xc3\xa4isen kierroksen ottelu Ruotsi\xe2\x80\x93Norja. Alho oli p\xc3\xa4\xc3\xa4tuomarina my\xc3\xb6s vuonna 1959 Suomen Cupin finaalissa._NEWLINE_Alho oli kansainv\xc3\xa4linen erotuomari my\xc3\xb6s j\xc3\xa4\xc3\xa4pallossa ja k\xc3\xa4sipallossa. H\xc3\xa4n oli erotuomarina Oslossa j\xc3\xa4rjestetyiss\xc3\xa4 vuoden 1952 talviolympialaisissa, joissa j\xc3\xa4\xc3\xa4pallo oli n\xc3\xa4yt\xc3\xb6slajina.'